A BIZOTTSÁG HATÁROZATA
(2002. szeptember 5.)
a 98/56/EK tanácsi irányelv alapján a dísznövények szaporítóanyagán végzett közösségi összehasonlító vizsgálatok és kísérletek előkészületeinek megállapításáról
(az értesítés a C(2002) 3300. számú dokumentummal történt)
(EGT vonatkozású szöveg)
(2002/744/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a dísznövények szaporítóanyagának forgalmazásáról szóló, 1998. július 20-i 98/56/EK tanácsi irányelvre[1] és különösen annak 14. cikke (2) és (4) bekezdésére,
mivel:
(1) A 98/56/EK irányelv rendelkezik a szaporítóanyagokon végzett közösségi összehasonlító vizsgálatokhoz és kísérletekhez szükséges - a Bizottság által elvégzendő - előkészületekről.
(2) A vizsgálatokban és kísérletekben felhasznált minták megfelelő reprezentativitását biztosítani kell, legalább egyes kiválasztott növények esetében.
(3) A tagállamoknak részt kell venniük a közösségi összehasonlító vizsgálatokban és kísérletekben, amennyiben az érintett növények vetőmagját a területükön rendszerint szaporítják vagy forgalmazzák, annak biztosítása érdekében, hogy azokból megfelelő következtetéseket lehessen levonni.
(4) A vizsgálatok és kísérletek kivitelezésének szakmai előkészületeit a Dísznövény-szaporítóanyagok Állandó Bizottságán belül elvégezték.
(5) A közösségi összehasonlító vizsgálatokat és kísérleteket 2002-től 2005-ig kell elvégezni a 2002-ben betakarított szaporítóanyagokon, és az ilyen vizsgálatok és kísérletek részleteit szintén meg kell állapítani.
(6) Az egy évnél tovább tartó közösségi összehasonlító vizsgálatok és kísérletek esetében, a vizsgálatok és kísérletek első évet követő részeit a Bizottságnak kell engedélyeznie a Dísznövény-szaporítóanyagok Állandó Bizottságának további bevonása nélkül, amennyiben a megfelelő költségvetés rendelkezésre áll.
(7) Az e határozatban előírt intézkedések összhangban vannak a Dísznövény-szaporítóanyagok Állandó Bizottságának véleményével,
ELFOGADTA EZT A HATÁROZATOT:
1. cikk
A mellékletben felsorolt növények szaporítóanyagaira vonatkozóan a közösségi összehasonlító vizsgálatokat és kísérleteket 2002-től 2005-ig kell elvégezni.
A 2002-ben és 2003-ban végzendő vizsgálatok és kísérletek legnagyobb megengedett költségeit a melléklet határozza meg.
A vizsgálatok és kísérletek részleteit a melléklet állapítja meg.
2. cikk
Valamennyi tagállam részt vesz a közösségi összehasonlító vizsgálatokban és kísérletekben, amennyiben a mellékletben felsorolt növények vetőmagját és szaporítóanyagait a területén rendszerint szaporítják vagy forgalmazzák.
3. cikk
A költségvetési források rendelkezésre állásának függvényében a Bizottság dönthet úgy, hogy a mellékletben meghatározott vizsgálatokat és kísérleteket tovább folytatják 2004-ben és 2005-ben.
Az ilyen alapon tovább folytatott vizsgálat vagy kísérlet legnagyobb költsége nem haladhatja meg a mellékletben meghatározott összeget.
4. cikk
Ennek a határozatnak a tagállamok a címzettjei.
Kelt Brüsszelben, 2002. szeptember 5-én.